
  INTRODUCCIÓ




    El Barça és un sistema dinàmic. És un fet cultural i esportiu,

    però també un lloc on passen moltes coses. Succeeixen molts fets quan el Barça desenvolupa

    l’activitat que li és pròpia, l’esportiva, però sovint el seu dinamisme encara és més frenètic

    quan els seus esportistes no competeixen. L’ecosistema del Barça té la característica de ser

    hiperactiu i d’estar sotmès i vivint un conflicte quasi permanent, i hi intervenen incomptables

    elements amb interessos comuns i antagonistes. El Barça i el seu sistema no descansen ni un sol

    dia de l’any, encara que només es programen una setantena de partits del futbol, de bàsquet o

    d’handbol.




    El Barça té una significació de manera aïllada. En si mateix,

    és capaç de generar prou recursos per mantenir actiu el seu sistema, ajudat en part per la

    capacitat de creació dels mitjans de comunicació que l’acompanyen.




    Però el Barça té menys vida i menys presència apreciant-lo de

    forma autònoma. El Barça amb el seu escut no és molta cosa. Però, en canvi, el Barça català, el

    Barça contestatari, el perdedor, el campió, el Barça solidari, el dels grans jugadors i dels

    inesborrables fracassos, el dels sis títols de l’any 2009, el club lligat al bategar polític

    del país i el del més que un club, el Barça guanyador i

    integrador, el club desitjat i odiat, el club trepitjat pel centralisme i dirigit per la

    Falange, el Barça milionari, el club mediàtic que dotzenes de periodistes volen controlar i

    sotmetre, el Barça de Kubala, de Cruyff, Núñez i Laporta, també el de Ronaldinho, el de Messi i

    Guardiola, el de milions de seguidors i dels que encara no saben que un dia ho seran, aquesta

    forma de mirar el Barça sí que té molta més vida.




    El Barça no és un ecosistema autònom i la seva existència està

    necessàriament connectada amb una infinitat de dinàmiques que li donen alè per viure. Sovint se

    l’ha associat a un microclima, a un fet únic, irrepetible, però en observar-lo, el Barça només

    és únic per a molts dels seus seguidors, perquè com a entitat esportiva guarda immenses

    semblances amb els de la seva espècie.




    Possiblement és per aquesta mirada pròpia que el club es fa

    complex i difícil d’empassar de vegades. És per aquest constant revisionisme de qui és, per què

    és i cap a on va; de la incansable autocrítica de per què així i no aixà, i del destí

    autodestructiu que el persegueix quan no pot viure carregat d’un fracàs, que el Barça adquireix

    etiqueta d’únic i intransferible, però no tant perquè hagi desenvolupat un caràcter

    aclaparador, sinó perquè és fill d’una terra donada al derrotisme.




    Però també hi ha un Barça que vol fer-se gran i un club que

    vol desempallegar-se d’aquest llast del seu tarannà i defugir per adquirir una personalitat més

    fresca. Hi ha un Barça que es vol desmarcar d’aquests complexos, que vol caminar amb la

    Història i no estar permanentment revisant-la. És el Barça que no vol perdre arrelament, però

    sap que cada dia és més universal. És el Barça que ha deixat de ser botigueta per convertir-se

    en multinacional. Una tasca feixuga perquè el Barça ha de carregar amb les seves

    circumstàncies, amb el seu entorn.




    El Barça és, per sobre de tot, un club de futbol, amb

    contingut multidisciplinari. És una entitat esportiva afectada per moltes mirades, tantes com

    maneres d’entendre-la i interpretar-la. El Barça és estimat i cobejat. El Barça és un

    sentiment, però també un negoci i en genera molts més. El Barça és, en realitat, molt complex.

    D’aquesta complexitat i les maneres d’explicar-la, s’ha generat paral·lelament al club una

    cultura dialèctica que ha fet del Barça un fet noticiable constant i un motiu de debat

    permanent. El Barça creix, però també s’intensifica el seu debat, associat a uns mitjans de

    comunicació que s’erigeixen al costat de l’entitat com un poder a l’ombra.




    En realitat, el Barça es troba com a element important en el

    centre de la cultura que ha desenvolupat el periodisme esportiu, i com a cultura popular la

    gent, l’aficionat i l’espectador reflexionen constantment per entendre situacions, fets,

    l’esport en general i l’entitat en particular.




    Però, en aquesta reflexió, els mitjans de comunicació ja no hi

    intervenen passivament només com a generadors de notícies, sinó que hi participen activament

    com a interpretadors i opinadors en el debat que ells mateixos atien.




    A aquests mitjans també se’ls coneix com l’entorn de l’entitat. De fet, la paraula entorn ha anat modificant el significat inicial, lligat al Barça des

    que Johan Cruyff li va donar entitat pròpia el 1992 a Praga, per entendre-la, per sobre de tot,

    com una manera sovint despectiva de designar els mitjans de comunicació.




    L’entorn del Barça és

    molt més que els mitjans de comunicació. És el seu esperit, la seva ànima, l’ombra que

    l’acompanya constantment, és la seva gent, el seu passat, el present. Quan s’invoca

    l’entorn s’assumeix explícitament que no es vol ser

    precís. Dir entorn és com llençar la pedra i amagar la

    mà. Dir entorn és dir-ho tot i no voler dir res. És per

    això que aquest mot ha generat en si mateix molt sovint debats i controvèrsia.




    Apareix i s’assenta definitivament entre nosaltres el 1992

    quan Cruyff prefereix esmentar el concepte entorn en

    comptes d’assenyalar amb el dit el gerent de l’entitat, Anton Parera, a qui creia, junt amb la

    política de govern de Josep Lluís Núñez, un problema per a la seva feina d’entrenador. A partir

    d’aleshores, aquest entorn com a paraula adquirirà

    connotacions negatives, ja que s’hi referirà per denunciar inestabilitat. En definitiva, es

    tractarà d’un joc d’estratègia, de parlar de forma críptica, de jugar a través de la premsa a

    enviar missatges en clau. Parlar d’entorn en

    l’actualitat és molt més extens i complex.




    L’entorn és consubstancial al Barça. L’entorn és una lupa que

    hi ha damunt del club i que s’activa al menor estímul. Un expresident ho pot ser en qualsevol

    moment i també un precandidat, i encara més un grup de comunicació. Fins i tot un periodista

    que manifesta opinió passa a ser entorn.




    El Barça té una projecció universal que necessita els mitjans

    per difondre els seus valors i els seus èxits, just en una època en què el periodista se sent

    més amenaçat i la seva feina més que mai està molt delimitada, per la dependència del seu

    mitjà, que sovint ratlla la servitud i que al final redunda negativament en la llibertat i

    independència dels seus informadors, perquè el comportament d’un pot fer perillar les relacions

    empresarials establertes, posem per cas amb el Barça. Al final, les relacions les fan les

    empreses i no els periodistes, els quals, i no sempre per sort, han hagut d’ajustar-se a la

    línia marcada. Com subratllava recentment un col·lega en una ponència, entre la implicació que

    es demana al periodista i l’entreguisme hi ha una gran diferència que afecta la dignitat de

    l’informador.




    A causa d’aquesta estretor per on sovint camina el periodista,

    per les línies que li delimita el mitjà, les que es troba per la cada cop més àmplia

    competència, tant de col·legues com de mitjans, per les noves formes de control de la

    informació en les corporacions, atenent el filtre que existeix en els mecanismes i en les

    persones, no és estrany que algun cop, malgrat que el producte final és més que digne, sigui

    percebut de baixa qualitat per part de l’audiència, mancat d’originalitat, plagat de tòpics i

    molt parcial.




    Aquest llibre pretén fer una fotografia aproximada de qui és

    qui en l’entorn mediàtic de Barça, d’ara i del passat més recent, i pretén acostar-s’hi per

    descriure la funció que interpreta cadascú. Aquest llibre parla del Barça i dels mitjans de

    comunicació, però principalment del FC Barcelona, perquè els periodistes i les seves empreses

    no han de ser protagonistes, malgrat que al final ho han estat.




    En aquesta narració es parla d’un club que té milers de socis

    i milions d’aficionats, que no és diferent de la resta, però del qual tots acabem pensant el

    contrari.











  

    CAPÍTOL 1


  

  
  ..........................................................................................

  




  

    L’entorn culer


  




  

    Neix l’entorn


  




  

    La ciutat de Praga no té ni de bon tros una vinculació

    emocional tan estreta amb el Barça com la que representen capitals i indrets tan ancorats en la

    memòria com Londres, París, Roma, Abu Dhabi, Basilea, la mateixa Sevilla, escenari d’un malson

    que encara perdura en el record culer, o Berna, on l’equip català va guanyar una Recopa el 1989

    i va perdre una Copa d’Europa el 1961.




    La capital txeca té una relació tangencial, escassament

    propera amb el club català, però sí casual perquè ha estat l’escenari de partits per on el

    Barça ha transitat amb destinació a les tres primeres finals de la Copa d’Europa que va

    disputar.




    Praga, per tant, és només una excusa.




    El primer cop, l’any 1961, va ser un lloc de passada; el

    segon, el 1985, l’escenari d’un triomf però l’inici del que temps després seria l’ensorrament

    d’un projecte, i el tercer, 1992, l’indret d’una derrota, sense més conseqüències, però

    casualment el punt de la història en què el barcelonisme va admetre el mot entorn com a paraula en el seu diccionari. A Praga, doncs, comença

    el relat.


  




  

    Praga, 1961


  




  

    El 31 de maig del 1961 el Barça es

    preparava per assolir una gran fita a Berna; l’obtenció del Sant Grial, de la seva primera Copa

    d’Europa. La possibilitat de trencar amb cinc anys de domini abassegador del Madrid al

    Continent. Desvinculat Helenio Herrera del Barça, arran d’uns fets que havien aixecat molta

    polseguera a l’entitat en l’anterior temporada, en la qual el Barça va perdre estranyament en

    les semifinals de la Copa d’Europa contra el Madrid per un doble 3-1, després que el mític HH

    amenacés l’entitat en el partit d’anada a Madrid que si no pujaven les primes l’equip no

    rendiria al 100%, com sospitosament sembla que podria haver succeït, l’entitat catalana ara sí

    que de debò semblava que no tindria més inconvenients en el seu camí cap a la glòria que 90

    irrellevants minuts de futbol contra el Benfica. Abans s’havien quedat en el camí el Lierse, el

    Reial Madrid, l’Sparta de Praga i el temible Hamburg, al qual el Barça va haver de derrotar en

    un tercer partit després d’haver acabat en igualtat la semifinal. Aquella va ser a Berna la

    final dels pals, i així ha volgut ser recordada perquè part del barcelonisme si alguna cosa ha

    desenvolupat durant la seva història, al marge de ser una gran entitat, ha estat la recerca de

    justificacions i coartades per explicar les seves derrotes. Els pals i una mala tarda de futbol

    a Berna s’han perpetuat durant la història com els motius per explicar una decepció que va

    conduir l’entitat a sumar a partir de llavors catorze anys sense l’obtenció de la Lliga i

    transitar per un dels períodes més nefastos esportivament parlant de la història del

    club.




    D’aquell partit a Berna i d’aquell equip

    van quedar els tres pals contra la porteria de Costa Pereira i un 3-2 que potser no feia

    justícia a la superioritat barcelonista, encara que l’any següent el Benfica va tornar a

    guanyar la Copa d’Europa. Tot va quedar en autoproclamar-se “campions de la desgràcia”. Però

    aquella feblesa expressada a l’estadi Wankdorf no era més que la constatació que el mal de

    l’equip reflectia el desconcert en l’entitat.




    El Barça havia fitxat l’Helenio Herrera

    feia tres temporades, a l’abril del 1958. En el primer any va guanyar la Lliga i la Copa.

    Alertat pels antagonismes que ja de ben lluny acompanyaven l’entitat i les disputes tribals

    internes amb les seves corresponents guerres, HH va fer el que molts tècnics després han provat

    d’aconseguir amb més o menys èxit; aclaparar tota l’atenció, negar el protagonisme a tothom que

    l’envoltava i posar taps a les oïdes dels seus jugadors perquè visquessin del futbol i al marge

    de tot l’enrenou enquistat en l’entitat. I prou que ho va aconseguir. Primer, va considerar

    dispensables els serveis del mític Josep Samitier, el qual, marginat i apartat de les seves

    funcions, va tornar a fer el viatge cap a la capital de l’Estat com anys enrere i va fitxar com

    a director tècnic del Reial Madrid. Una segona mesura d’HH, molt més controvertida, va

    propiciar una de les primeres grans disputes a la grada del Camp Nou per la idolatria de dos

    jugadors: Kubala i Luis Suárez. HH no va acceptar el paper de vedet de l’astre hongarès i el va relegar a la suplència

    reiteradament. Alhora, HH va dispensar totes les atencions a l’estrella emergent, el jove

    gallec Luis Suárez. Naixia el kubalisme davant el suarisme, els kubalistes contra els

    suaristes. En definitiva, els que estaven amb l’Helenio o en contra. El pols de sempre a can

    Barça. Uns contra els altres amb la mateixa samarreta. La inacabable guerra civil pels motius

    que fossin. Bé, el motiu anava a petar a la llotja. Francesc Miró-Sans, el controvertit

    president barcelonista, malgrat ser una de les baules que unia el porró umbilical de la

    presidència del club, no era una persona estimada per part de l’aficionat. Una de les pancartes

    el dia de les eleccions a Can Barça anys enrere deixava prou clar per què a una part del

    barcelonisme no agradava gens Miró-Sans: “Amb Casajoana, ballaràs la sardana; amb aquest

    mussol, cantaràs el cara al sol”. Van ser les eleccions del 1953 entre Amat Casajoana Pfeifer i

    Francesc Miró-Sans i Casacuberta, el mateix que va dedicar a Franco la primera Lliga d’HH el

    1958. No és estrany, llavors, que per aquesta relació entre el president, l’entrenador i

    l’estrella emergent, part del Camp Nou fos pro Kubala i l’altra pro Suárez, quan en el fons el

    que també es representava era un moviment contestatari contra Miró-Sans davant la posició dels

    seus seguidors.




    Aquest pols es va viure a la grada i a la premsa, però va ser

    irrellevant en el vestidor, on Suárez sempre es va mostrar respectuós amb la llegenda i amb el

    mite vivent que era el gran Kubala, el jugador que havia engrandit el Barça gràcies al seu

    futbol.




    De fet, i per curar-se en salut, al final d’aquella primera

    temporada d’HH al Barça, la junta directiva va emetre un comunicat públic en el qual tirava per

    terra tota la mística de Kubala, per molta raó que pogués tenir en el fons:




    Kubala ha estat sancionat set cops per incompareixença en els

    entrenaments sense justificació. Aquesta situació ha culminat quan s’ha negat el citat jugador

    a ser alineat pel partit contra l’Inter, en la Copa de Fires. Això demostra en el jugador una

    manca d’esperit de col·laboració que contrasta amb la magnífica unitat i companyonia en la

    resta de jugadors i una manca de solidaritat i, en conseqüència, de desmoralització en la resta

    de companys que no han pogut ser evitades. Atesos aquests fets, el Consell Directiu del Barça

    creu que està en el seu deure de comunicar per darrer cop a Ladislao Kubala per tal que

    manifesti formalment si està disposat a sotmetre’s a la disciplina de l’equip. En cas contrari,

    el club prendrà les mesures oportunes, encara que comporti haver de prescindir d’un jugador amb

    unes possibilitats que ningú no pot discutir, en circumstàncies normals.




    El president barcelonista del moment, Francesc Miró-Sans,

    ànima de la construcció del Camp Nou, va veure com a l’assemblea de compromissaris següent set

    dels seus directius li donaven l’esquena i marxaven per no aprovar els mètodes de la parella

    Herrera-Miró, i per l’excessiu correctiu contra un dels grans del Barça, Kubala, a més de no

    compartir el tarannà mostrat pel president en el seu exercici al capdavant de l’entitat.




    Alliberat Miró-Sans dels discrepants en el seu consell

    directiu, el Barça va iniciar l’any 1959 un altre cop amb HH a la banqueta. Es van aconseguir

    la Lliga i la Copa de Fires, però aquest darrer títol HH no el va poder assaborir perquè abans

    va ser destituït. El motiu? Haver provocat una minva en el rendiment de l’equip en la semifinal

    de la Copa d’Europa. La coneguda plantada de Berzosa, a

    Madrid, va significar un pols entre els jugadors i tècnic contra la directiva per tal d’apujar

    els sous i primes a les portes del partit d’anada contra el Madrid a la Copa d’Europa,

    emmirallant-se en les retribucions del seu rival, i amb l’amenaça de jugar a mig gas aquell

    rellevant partit. Un doble 3-1, a Chamartín i al Camp Nou, va apartar el Barça d’impedir que el

    Madrid reedités per cinquena vegada consecutiva la Copa d’Europa. Com a conseqüència d’aquell

    desafiament i dels resultats de la semifinal, Helenio Herrera va ser destituït fulminantment.

    Per a mofa de part de la directiva i de molts seguidors del Barça, el ja exentrenador

    barcelonista va ser passejat i corejat per les Rambles de Barcelona a collibè dels seus

    incondicionals, la majoria dels quals eren membres de la implacable Penya Solera, ubicada en

    aquella època al carrer Pelai, i presidida pel sempre opositor Nicolau Casaus. De fet, van ser

    Casaus i directius com Pere Baret els que en el curt mandat de Narcís de Carreras anys després

    van portar a terme un motí a la junta per contractar novament Helenio Herrera. El fracàs del

    fitxatge de l’entrenador argentí va significar la dimissió de molts directius, l’escissió

    definitiva de la junta de consens de De Carreras i l’episodi previ a la seva dimissió i

    convocatòria d’eleccions, on es van veure les cares Agustí Montal i Pere Baret, un dels polsos

    més controvertits de la història electoral del club.




    Destituït HH aquell 1960, el Barça s’endinsava en els seixanta

    i també, sense saber-ho, en el primer dels catorze anys de calvari que va haver de patir sense

    aconseguir la Lliga. La directiva de Miró-Sans va voler contractar l’exseleccionador espanyol

    Pedro Escartín com a secretari tècnic amb un sou set vegades més alt que el percebut dos anys

    enrere per Samitier. Una reacció fulminant de les penyes més actives, amb manifestacions contra

    la junta, va propiciar la dimissió de Miró-Sans i la constitució tot seguit d’una junta

    gestora, presidida pel llavors vicepresident Anton Julià Capmany. Aquell Barça ho va perdre

    quasi tot aquella temporada, fins i tot el tècnic, ja que Ljubisa Brocic va cedir el lloc a

    Enrique Orizaola, i la jove estrella, Luis Suárez. La junta gestora, arran dels problemes

    econòmics derivats de l’estancada venda dels terrenys de les Corts, es va veure abocada a

    vendre Luis Suárez a l’Inter d’Helenio Herrera per 25 milions. L’altra justificació de la venda

    del jove jugador gallec va ser que el públic el xiulava constantment. El cert és que després de

    perdre la final a Berna i amb el trofeu de pilota d’or

    sota el braç va viatjar des de Suïssa cap a Itàlia tot just acabat el partit Benfica-Barça per

    ser presentat com a nou jugador de l’Inter, on va tornar a rebre el guardó de millor jugador

    d’Europa. Amb l’equip italià, va obtenir dues Copes d’Europa.




    Acabat el partit a Berna, les velles glòries del Barça

    de les cinc copes van penjar les botes; Ramallets va

    deixar el futbol i Kubala va acabar a la banqueta com a tècnic, per desig del nou president,

    Enric Llaudet, malgrat que el jugador volia continuar jugant. L’invent va acabar malament;

    Kubala deixava la banqueta i la temporada següent va fitxar per l’Espanyol per continuar

    vestint de curt, davant la decepció i depressió dels seus seguidors barcelonistes, que veien

    com s’esmicolava l’equip.


  




  

    Praga, 1985


  




  

    16 de setembre del 1985. L’expedició barcelonista tenia

    programat viatjar cap a Praga per enfrontar-se contra l’Sparta en el debut en la Copa d’Europa.

    Feia onze anys que el Barça no jugava la competició més important del Continent. Només un cop

    va tenir a tocar el trofeu més anhelat per a qualsevol club, però va encaixar una derrota per

    3-2 contra el Benfica en la final del 31 de maig del 1961. Després d’aquella decepció, el

    següent cop que el Barça va tornar a jugar aquesta competició ho va fer la temporada 1974-75,

    fins que en la semifinal el Leeds United va guanyar a l’anada a Anglaterra (2-1) i al Camp Nou

    tots dos van empatar a un gol el 23 d’abril del 1975. Per tant, l’inici de la Copa d’Europa de

    la temporada 1985-86 esdevenia una gran festa per al barcelonisme. Ningú no dubtava de les

    possibilitats de l’equip que dirigia Terry Venables aquell 1985, perquè si d’alguna cosa anava

    sobrat l’aficionat culer era d’una sobredosi d’optimisme sense límit. El seguidor barcelonista

    ha viscut històricament amb exaltació l’inici d’un torneig, i al final sempre projecta el seu

    equip en un escenari de victòria. En les setmanes o dies previs a la participació del Barça en

    qualsevol campionat, la seva afició pressuposa al seu equip unes possibilitats sovint

    excessives, una fe desmesurada que arrenca d’una tradició errònia, pel desconeixement que té

    dels rivals o simplement per la simbiosi que es produeix entre el seguidor de futbol i els

    mitjans de comunicació, des d’on sempre s’esperona l’equip a guanyar-ho tot, tingui o no nivell

    per fer-ho. Quants èxits, Copes d’Europa, Lligues, Copes d’Espanya i Copes del Món devia

    emmagatzemar el Barça al seu Museu només per l’engrescament i la confiança brindada cegament

    pels entusiastes barcelonistes en els seus jugadors instants abans de posar-se a rodar la

    pilota? Incalculables, perquè la fe del seguidor de futbol és immensa i en alguns clubs

    malaltissa fins arribar a distorsionar la realitat, com ha passat sovint en l’àmbit

    barcelonista.




    El 1985, el Barça de Venables era el vigent campió de Lliga.

    S’acabava de passejar pels camps de l’Estat espanyol i tenia un equip que havia tret el millor

    de si mateix malgrat haver estat organitzat en poc temps. Hi destacava la direcció del tècnic

    britànic Terry Venables, però per sobre de tots hi havia l’alemany Bernd Schuster, que per fi

    s’havia erigit en el mariscal de camp i havia conduït els seus companys a l’èxit esportiu. Com

    a parella estrangera l’acompanyava un desconegut Steve Archibald. El davanter escocès havia

    causat una grata sensació en la primera temporada, malgrat que el seu fitxatge va estar

    envoltat de certa polèmica, ja que el seu lloc en el Barça l’havia d’ocupar el golejador mexicà

    Hugo Sánchez. Però en aquell moment, després de la Lliga guanyada a Valladolid abans d’arribar

    a la jornada 34, i a punt d’iniciar-se la Copa d’Europa, ja ningú no se’n recordava, de l’Hugo

    Sánchez.




    Tanmateix, a l’aeroport de Barcelona, i abans d’embarcar-se a

    l’avió, tots els expedicionaris i periodistes, totes les mirades aquell dia tenien un únic

    objectiu: Bernd Schuster. Una altra estripada de l’alemany va trencar el moment idíl·lic del

    club. “Ja hi tornem a ser”, va pensar més d’un. Maleït club i maleïts futbolistes. El perpetu

    estat de tranquil·litat que somia el Barça mai no arribava. Com era possible que sempre

    estigués atacat per un o altre factor? Hi haurà pau absoluta algun dia en aquest Barça?

    Preguntes com aquestes sense resposta s’han fet milers de seguidors, periodistes, tècnics i

    directius. Sempre, però, sense resposta.




    Era dilluns al Prat i la nit anterior el Bernd Schuster es va

    tornar a deixar anar en el programa del seu amic José María García, Supergarcía en la hora cero

    d’Antena 3 Radio. El Bernd només parlava per al Butano,

    malnom amb el qual es coneixia el veterà periodista madrileny. Ell sabia tractar-lo bé,

    estimar-lo. Li donava comprensió a canvi de poc, que de tant en tant entrés en directe i parlés

    de les seves coses, del Barça, dels seus problemes, de les seves intranquil·litats, dels seus

    neguits. “En poc temps, els cracs, les estrelles del Barça, ens hem convertit en un tros

    d’escombraries que es pot llençar a la brossa quan es vulgui”, va dir l’alemany en antena. Un

    mal resultat contra l’Osasuna al Camp Nou va originar una gran xiulada. Per Schuster tot era

    prou clar: “Sabia que tots els nostres aficionats estaven manipulats per la premsa i per la

    directiva del Barça i no m’ha sorprès la xiulada”. El cert de tot és que els jugadors del Barça

    estaven negociant les primes de la temporada, i a la taula s’hi asseien dirigents del club i

    Schuster mateix, capità de l’equip. Trencades momentàniament les negociacions, alguns mitjans

    de comunicació van recollir declaracions de la directiva a través de les quals s’apuntava un

    abús en les exigències després del títol de Lliga. “Un directiu del Barça ha dit que volíem

    apujar les primes un 35%. Amb aquestes manifestacions ens han llançat el públic a sobre, i

    davant d’això no hi podem fer res”. Sentides aquestes paraules, el president del Barça, Josep

    Lluís Núñez, també es va deixar anar amb l’amenaça següent: “Com hagi de treure l’espasa, algú

    se’n penedirà”, en clara referència a tallar caps. “No acabo de comprendre com Schuster, que és

    el capità de l’equip, li fa el joc a l’enemic número u del Barça [parlava de José María

    García]. Bernd s’està equivocant greument i això fa molt de mal al club”, va sentenciar aquell

    matí el president barcelonista abans de pujar a l’avió, acompanyat de la seva dona, Maria

    Lluïsa Navarro.




    Els noticiaris de la nit van recollir aquesta polèmica, igual

    que els programes radiofònics. Els diaris esportius l’endemà es van fer ressò de la nova topada

    entre Schuster i el Barça, un episodi més en la tensa relació entre l’alemany i l’entitat

    catalana des que va fitxar pel club al setembre del 1980. Una altra tempesta, en el dia previ a

    la gran festa de la Copa d’Europa.




    El Barça va guanyar el seu partit a Praga per 1-2, amb dos

    gols de Paco Clos, després d’avançar-se l’Sparta (1-0) en el minut 6 de partit. En la tornada,

    l’equip català va salvar l’eliminatòria malgrat perdre al Camp Nou per 0-1. Aquell pols entre

    Schuster i Núñez, com a conseqüència de les negociacions de les primes, va derivar en un

    capítol de màxima tensió entre tots dos, fins al punt que abans d’acabar l’any 1985, el Barça

    va saber a través de Venables que Schuster volia deixar el club i marxar del Barça com més

    aviat millor. Els mastegots que van continuar al vodevil en el qual es va veure immers el club

    a partir d’aleshores són prou coneguts fins i tot pels més desmemoriats dels barcelonistes:

    pèrdua de la Lliga, derrota a la final de la Copa d’Europa a Sevilla, suspensió de Schuster com

    a jugador del Barça, trànsit pels jutjats de l’excapità blaugrana i de Núñez, destitució de

    Venables la temporada següent, en què jugaven dos nous estrangers (Hughes i Lineker) malgrat

    mantenir-ne quatre en nòmina, la degradació de l’entitat fins a quotes inimaginables, el

    ressorgiment d’una oposició implacable entorn del Grup d’Opinió Barcelonista (GOB), la

    inspecció d’Hisenda arran el descobriment d’irregularitats com a conseqüència dels dobles

    contractes dels jugadors del Barça i la fi d’aquest malson amb el motí de l’Hesperia i el

    fitxatge de Johan Cruyff com a tècnic per a la temporada 1988-89.


  




  

    Praga, 1992


  




  

    1 d’abril del 1992. El Barça es troba novament a la ciutat de

    Praga, on a la nit s’enfrontarà contra l’Sparta. Casualitats de la vida, els dos darrers cops

    que el Barça va jugar la final de la Copa d’Europa, i que va perdre, Praga també es creuava en

    la geografia culer. Malastrugança? Potser sí. Aquell abril del 1992 era la primera oportunitat

    de què disposava el Barça per accedir a la final de la Copa d’Europa, que s’havia de celebrar

    el 20 de maig a l’estadi londinenc de Wembley. Aquell any, la configuració del torneig havia

    previst una fase final entre vuit equips repartits en dos grups de quatre. Els guanyadors de

    les dues lliguetes de sis partits cadascuna jugarien la final. El Barça, en el seu grup,

    continuava invicte després de quatre jornades. Si guanyava a Praga l’endemà, jugaria per tercer

    cop la final de la Copa d’Europa, competició que l’any següent va modificar una mica més el seu

    calendari i passava a denominar-se Lliga de Campions. Casualitats de la vida, oi? Praga, igual

    que el 1961 i 1985, tornava el 1992 a allotjar l’equip que al final de curs jugaria la final de

    la Copa d’Europa, perquè la història ho va preveure així.




    Acabat el partit a l’antiga capital de Bohèmia, el Barça va

    perdre la seva primera oportunitat de sentenciar el seu passi a la final, ja que una victòria

    l’hauria confirmat en la primera posició del seu grup i amb el bitllet per a Londres. No

    obstant això, quinze dies després disposava d’una segona oportunitat contra el Benfica al Camp

    Nou, que en aquest cas sí que va aprofitar.




    El Barça va perdre per 1-0 contra l’Sparta, amb un solitari

    gol del davanter Siegl en el minut 66, després d’una rematada al pal de Vrabec. Aquell futbol

    de l’equip català, amb control de l’esfèrica durant quasi tot el partit i malbaratament de

    clares ocasions de gol, no va donar la recompensa que buscava el Barça de Johan Cruyff. A la

    sala de premsa de l’estadi Letna de Praga, els enviats especials de la premsa catalana tenien

    moltes ganes, com sempre, d’escoltar la nova justificació que donaria el tècnic holandès per

    l’ensopegada barcelonista. A Cruyff ja se li començava a veure el llautó; quan l’equip

    guanyava, tot era magnífic, però en les derrotes no tenia cap escrúpol d’assenyalar algú, amb

    noms i cognoms.




    Malgrat que l’equip titular l’havia decidit òbviament ell, i

    el Barça havia disposat de clares ocasions de gol (oportunitats immillorables de Salinas, Txiki

    i Laudrup), Cruyff ni tal sols es va referir a aquells fets ni va felicitar l’equip rival per

    la seva victòria i pels tres pals que havia fet contra la porteria de Zubizarreta. El Cruyff

    guanyador, el tècnic que havia de conduir l’entitat al seu gran objectiu de la Copa d’Europa,

    l’indiscutible líder esportiu de l’entitat, l’home que havia de canviar la fesomia d’un club

    perdedor, es tornava a saltar totes les regles del sentit comú i donava, un cop més, un

    argument peregrí i una visió desenfocada, distorsionada i gens entenedora del que tothom havia

    vist al camp o per la televisió.




    “Si l’equip no marca és per culpa de factors extraesportius.

    El problema no és a dins del vestidor”, va dir l’entrenador. Què havia passat? Quins eren

    aquests factors extraesportius? Què s’empatollava Johan Cruyff?




    Després de la conferència informativa, Cruyff va sortir a la

    gespa de l’estadi Letna. Encara tenia ganes de parlar. I malgrat que ja n’havia deixat anar de

    les seves amb els enviats especials, se’n va anar a buscar un micròfon per continuar el seu

    críptic llenguatge, difícil de desxifrar, fins i tot, pels mateixos informadors, convertits

    sovint en regeneradors d’una parla escassament acurada per part de l’holandès.




    A la gespa i amb els focus de l’estadi en penombra, Cruyff

    volia dir encara més coses. I les va dir per Catalunya Ràdio, després de negar-se que el

    creuessin en antena per la mateixa emissora amb el president, Josep Lluís Núñez. Va ser

    aleshores quan va denunciar que els problemes de l’equip no eren al vestidor, sinó en

    l’organització del club.




    Molta gent encara no ha entès res i això m’emprenya. No es

    tracta dels jugadors. Vosaltres [periodistes] parleu d’ells [jugadors], però jo parlo d’altres

    coses. Tot té una raó. L’entorn influeix i els problemes convergeixen. I acaben en els errors

    dels jugadors. Són molts detalls. Massa coses. Coses com que l’Stòitxkov abans no servia per a

    res i ara és imprescindible. És només un exemple, però en podria donar cent […]. Sembla que

    molts no ho entenguin. No és qüestió de prendre una decisió avui. No busqueu més. No ho

    entendreu i és normal que tampoc ho entengui el soci. No es pot explicar perquè són detalls que

    per a molta gent no tenen valor. Jo sé que tenen valor perquè he passat pel mateix que passen

    els jugadors. Sé on és el problema, però no s’hi fa res i, en conseqüència, no hi ha solució

    […]. El problema que cal resoldre no són les jugades en les quals es fallen gols. Són les

    altres coses, les de sempre, els detalls de l’entorn, de l’organització que m’emprenyen.




    Per tant, en paraules de Johan Cruyff hi havia un “entorn” que

    influïa i les seves conseqüències acabaven “en les jugades, amb els errors dels jugadors”.




    Naixia l’entorn. Aquest

    concepte que tan sovint s’utilitza en el barcelonisme, aquella nit, aquell postmatx de l’Sparta-Barça, prenia condició quasi de símbol i

    autoritat. A partir de llavors, i som al 1992, parlar de l’entorn ja no serà el mateix. Per a

    Cruyff, com per a la resta de periodistes que van viatjar a Praga, l’entorn suposadament tenia

    un nom: Anton Parera, que havia viatjat amb la seva dona i altres directius, però al marge de

    l’expedició del Barça, encara que van allotjar-se en el mateix hotel. “Què ha passat, Anton?”.

    “Res de nou. L’organització del Barça no està deteriorada. És la mateixa amb la qual s’ha

    guanyat una Lliga i els darrers títols de l’equip”. “Julio Salinas, a què es refereix el

    míster?”. “A coses que van passar durant el viatge”. Res. Ni Julio Salinas ni Anton Parera no

    aclarien res; un altre misteri que calia resoldre al Barça.




    Cruyff, com Helenio Herrera a finals del cinquanta, coneixia

    prou el club. El primer el coneixia com a jugador, com a espectador i ara com a tècnic. Però

    amb prou traça sabia explicar el que volia que se li entengués. A l’altre, Helenio Herrera, no

    li va costar gens entendre de quin peu calçava el Barça. Envoltat de col·laboradors de les

    penyes, entre les quals la Solera del Nicolau Casaus, va saber des del primer dia qui era qui

    al Barça i què volia cadascú. Amb més habilitat, HH va saber explicar i verbalitzar quins eren

    els maldecaps que patia el club i va desvetllar a orelles dels que el volguessin escoltar quins

    eren els problemes del Barça. Potser perquè a Can Barça allò que menys agrada és que ningú, i

    menys si ve de fora, tregui la roba bruta, el llenguatge entenedor i aclaridor de HH va

    constituir un problema davant els seguidors del Barça, que van acabar enfurismats amb ell. Per

    contra, els missatges críptics i inconnexos de Cruyff provocaven els dobles sentits i el

    malentès permanent i, en definitiva, no eren tan entenedors per a la gran massa en primera

    instància.




    L’atmosfera d’aquell nou desconcert que va originar Cruyff

    aquella nit de primavera a Praga del gloriós 1992 per l’entitat catalana tornava a enterbolir

    el club dels despropòsits.




    Un article d’opinió en aquells dies escrit pel nou director

    del Mundo Deportivo, Santi Nolla, encertava de ple

    respecte del sentiment que es tenia amb la nova declaració de Johan Cruyff:




    Potser ha arribat el moment de conèixer quins són realment

    aquests problemes que impedeixen que els jugadors rendeixin en el camp i quines són les virtuts

    que els fan ser de vegades una màquina de fer futbol. El pitjor són les mitges paraules, els

    driblatges en horitzontal i els trets contra la barrera. Si hi ha problemes greus entre Cruyff

    i la directiva, com apunta l’entrenador holandès, no s’ha d’esperar gens per tal de

    denunciar-los. Sense amenaces, xantatges ni hipocresies.




    Per al seguidor barcelonista, aquella justificació, aquella

    nova excusa de Cruyff no tenia ni cap ni peus, com moltes de les que deixava anar l’entrenador

    holandès. Per als periodistes, en canvi, malgrat que tampoc no va ser una nit gaire entenedora

    per conèixer un cop més els problemes de l’entitat, sí que, en canvi, aquell episodi va servir

    per batejar el concepte de l’entorn i donar-li ja

    categoria de paraula vinculada per a tota la vida al club barcelonista.




    Arribats aquí, és important per a la història del Barça

    descobrir què és el que va motivar aquell enrenou després del partit entre l’Sparta i el Barça

    i que va acabar amb Cruyff denunciant un fet anomenat entorn? No. És clar que no. Cruyff va poder constatar

    desorganització, manca de sensibilitat amb alguna exigència per minsa que fos, la presència de

    gent no vinculada a l’equip en un lloc inadequat, un nou pols amb algun periodista pels

    passadissos de l’hotel on no havia d’haver-hi informadors, la visita inesperada d’algun

    directiu que no havia d’entrar on no se l’havia convidat, l’elecció d’un autocar que no estava

    a l’alçada de l’equip, la presència d’unes joves en llocs on havia de regnar la pau i el

    descans, una gresca nocturna d’algú de l’expedició, la filtració d’una informació a un

    periodista i publicada recentment, la manca de concreció d’un fitxatge que ja hauria d’estar

    resolt feia un mes, la insensibilitat per part del Barça amb les persones acompanyants de

    l’equip tècnic quan el club viatja per Europa, la proximitat de les dones de directius i d’ells

    en els desplaçaments, etc. Qualsevol raó, i molts milers d’inimaginables, podien ser motiu

    perquè Cruyff es queixés públicament.


  




  

    L’entorn i Cruyff


  




  

    A partir de llavors, per a molts sectors

    del barcelonisme, però principalment per a la directiva de Núñez, Cruyff va començar a intrigar

    amb aquest concepte de l’entorn. La visió que hi havia

    des de la directiva era que el problema de Cruyff quan ell parlava de l’entorn era que tot el

    que girava ho feia no al voltant del club, sinó d’ell mateix. Ell era el centre del club. Era

    la idea força del nou plantejament que va establir Cruyff en el Barça. L’entorn era la visió

    que tenia Cruyff de tot el que gira al voltant del club però sent ell el centre. Per tant, la

    vida del club, en comptes de centrar-se en si entrava o no la pilota, va convertir el punt

    neuràlgic en l’entrenador, i la pilota va adoptar un paper sovint secundari. Per a la junta,

    aquesta situació va esdevenir insostenible ràpidament i d’aquí derivarà un procés de

    deteriorament i enfrontament sense gaire treva entre Johan Cruyff i l’estament, un cop

    visualitzat en la figura de Josep Lluís Núñez, altres cops en Anton Parera o Joan Gaspart o

    Josep Mussons, etc. L’entorn va acabar sent per a Cruyff tot allò que el molestava del club per

    la visió egocèntrica que tenia des de la seva posició d’entrenador. El desafiament entre Cruyff

    i el club, a les portes d’un dels èxits més importants de la seva història, com va ser l’èxtasi

    de Wembley, no acabava de fer més que prendre cos. Un moment idíl·lic que s’intuïa en l’horitzó

    culer i que ja s’ensumava que no podria ser assaborit amb tota la intensitat que mereixia la

    situació.




    Davant de fets com el del 1992, i d’altres de molt semblants,

    hi ha el convenciment en bona part del barcelonisme que els grans moments del Barça han estat

    pocs i volàtils. Pocs, perquè ja el 2010 ha arribat als cent deu anys d’història i l’entitat no

    ha aconseguit els títols pels quals s’ha esforçat. I volàtils, perquè les satisfaccions per

    aquests èxits sovint s’han ennuegat per aspectes extraesportius. Prova d’això és la sensació

    que existeix en part de la massa culer que el club no té ni un any de pau, encara que estigui

    acompanyat d’un títol.




    També hi ha la idea, més o menys estesa, que el club està més

    viu com més agitat es troba. I llavors, com més veus parlen del club, més sensació de

    preocupació existeix per part de la massa culer que hi intervé. Però, en contraposició, hi ha

    una part del col·lectiu barcelonista que detesta aquest rebombori que esdevé com a música

    d’acompanyament en l’entitat i que sempre hi és, i que delata que contínuament hi ha disputes,

    declaracions, contradeclaracions, intrigues, denúncies i tensions. Estrès, en definitiva.




    Prenem com a exemple el moment de més èxtasi col·lectiu en

    l’entitat. El que més; només n’existeix un. Un que va fer embogir com mai ho ha aconseguit un

    esdeveniment esportiu als barcelonistes. Aquest instant és la consecució de la Lliga de la

    temporada 1991-92. El Barça havia guanyat la Copa d’Europa contra el Sampdoria i tornava a la

    Lliga per disputar els darrers partits sense gaire expectativa, i no per la moral que havien

    cobrat els barcelonistes a Londres, que era extrema, sinó perquè el Madrid tenia tots els

    números per sumar la sisena Lliga en els darrers set anys. No hi ha a la història del Barça un

    moment més excitant que haver arribat al darrer partit de Lliga amb el Madrid jugant a

    Tenerife, i havent-se avançat per 0-2, que perdi per 3-2, i el Barça guanyi contra l’Atlhetic

    per 2-0 i que el títol es quedi contra tot pronòstic a Barcelona, després que la setmana

    anterior l’Espanyol a Sarrià s’hagués negat a fer el passadís pel títol europeu i que intentés

    arrabassar les opcions per al títol al Barça, i que el resultat final fos 0-4. Per tant, i

    d’una tacada, la Lliga robada en el darrer sospir al Madrid (que havia arribat a destituir

    Radomir Antic per Leo Beenhakker quan era líder perquè al president madridista, Ramon Mendoza,

    no el satisfeia el futbol que practicava el seu equip) i la Copa d’Europa a la butxaca. Per

    primer cop, tots els astres s’havien alineat a favor del Barça. Era l’instant de més

    complicitat en el club. El Barça repetirà el doblet d’èxits el 2006 i el triplet el 2009

    (encara que aquest any, ja en la temporada 2009-10, va sumar tres títols més, en total 6:

    Lliga, Copa, Lliga de Campions, Supercopes d’Espanya i Europa i Copa del Món del Clubs), però

    ni de bon tros tenen la càrrega emotiva del 1992 per molts factors, el principal perquè va ser

    el primer cop, i París va ser el segon, i a Roma, el tercer. El clímax del primer no té

    comparació. Però malgrat tota aquesta successió de sensacions bones, el conflicte permanent

    penjava de l’armari barcelonista o bé l’esperava a la porta: Núñez havia anunciat en les

    jornades prèvies a la final de Copa d’Europa que deixaria el club el 1993 i que la seva decisió

    era irrevocable, Stòitxkov havia decidit abandonar el club i altres fets menors. Ben mirat, ni

    en l’instant més sensacional de la història barcelonista, el club no va poder gaudir d’una

    tranquil·litat en tots els racons. La sensació en aquell moment era que el Barça continuava

    sense arreplegar un èxit i poder-lo assaborir sense presses. Sense que res no li amargués

    l’instant des del minut 1 al 90 i els dies posteriors. Per això, en l’instant més emocionant de

    la història barcelonista, el club continuava tenint assumptes pendents de difícil solució,

    encara que en els dos casos, els adéus de Núñez i Stòitxkov, finalment es van poder reconduir.

    D’altres, de la mateixa magnitud o més intensitat, com el pols continuat entre Cruyff i la

    directiva, van empitjorar encara més.




    El Barça té molts secrets i molta història inexplicada que els

    seus protagonistes s’han endut i s’enduran a la tomba. Aquell dia a Praga podria haver passat

    qualsevol cosa que hagués motivat l’enfurismament de Johan. Perquè Cruyff, igual que Helenio,

    ho volia controlar tot. El més petit dels detalls també. Tots dos van perseguir al final el

    mateix; tenir la clau de la caixa, i del mateix mal tots dos van morir, perquè van sortir en

    globus de l’entitat.




    Un, Helenio, perquè va creure que podia utilitzar els seus

    jugadors per treure un bon rendiment econòmic al moment esportiu. Però, malgrat que va aplicar

    bon criteri, va errar el tret per fer-ho en el pitjor moment: desafiant l’entitat quan el rival

    era el Madrid. Aquell motí o vaga de mitgetes caigudes en els dos partits contra el Madrid a

    les semifinals de la Copa d’Europa va ser un error d’estratègia, perquè potser ningú no va dir

    a HH fins on podria tibar la corda amb el president, just en un moment en el qual Miró-Sans era

    una persona molt criticada en el barcelonisme per la seva gestió econòmica. Era una època en

    què el Barça es començava a veure amb l’aigua al coll perquè no podia vendre els terrenys de

    les Corts. L’altre, Johan, malgrat haver exercit en algun moment puntual com a mànager, mai no

    va ser reconegut per la directiva en aquesta funció i, malgrat que ho va intentar de totes

    totes, va acabar fora del club per un motiu similar: la impossibilitat de poder controlar al

    seu aire els calés per fer fitxatges i repartir premis entre els jugadors, a més de determinar

    renovacions i els seus anys de durada.




    Com que Cruyff no era tan hàbil com HH en el maneig del

    llenguatge, es va treure de la màniga el concepte entorn, una mena de comodí que tant li servia per apuntar el

    president, com el director general, com el seu ajudant, o les famílies dels jugadors, això

    sense oblidar-se dels periodistes, o els aficionats mateix. Entorn era per a Johan un mot indeterminat per al gran públic però

    determinat i concret per a allò que volia denunciar. Si el president no es plegava a les seves

    exigències, el tècnic deia que l’entorn estava entorpint la marxa de l’equip.




    Cruyff, per contra, podia llegir en la premsa un titular que

    no li agradava i es referia que l’entorn podia desestabilitzar la plantilla o directament que

    la desestabilitzava.




    Per a l’holandès, un entorn podia ser tant positiu com

    negatiu, però preferentment es referia al negatiu, ja que per a ell l’entorn sempre era

    contrari als objectius de l’equip, als de l’entitat i als seus.




    El mot entorn ha jugat

    un paper determinant en l’entitat barcelonista. I no és que abans que arribés Cruyff no

    existís, al contrari, perquè jugadors, tècnics i directius l’havien fet servir, ja que l’entorn

    al qual es referia Cruyff era prou actiu abans que ell arribés. L’única diferència és que ell

    el consolida com un mot referent i al qual es referirà a partir de llavors per cridar l’atenció

    per alguna cosa que li resulti desagradable o que xoqui amb els seus propòsits.


  




  

    L’entorn, tot i res


  




  

    Anys després, dir entorn referint-se al Barça és dir-ho tot i no esmentar res. Aquest

    mot ja ha passat a ser de domini públic i tothom l’utilitza amb la mateixa ambigüitat amb què

    ho feia Johan. L’única diferència, però, és que entorn i periodisme, entorn i periodistes, cada

    cop són més relacionats i han esdevingut per a la majoria del públic sinònims. És a dir, és

    habitual en el món barcelonista referir-se als mitjans de comunicació com l’entorn del club,

    petit error d’apreciació, és clar, ja que, malgrat que en formen part i sovint de manera molt

    activa, els mitjans representen l’entorn però sobretot són l’indret, l’àgora on s’escenifica

    millor aquest entorn, perquè és a través d’ells on troben espai veus més o menys importants i

    personatges més o menys rellevants.




    Pel barcelonisme, la paraula entorn també li ha resultat el comodí per parlar de forma sibil·lina

    d’allò que no es vol esmentar directament. Entre milers de socis del Barça i milions de

    seguidors, l’entorn va dels voltants del Camp Nou a la premsa, i passa per excandidats,

    experiodistes, exjugadors, tècnics d’altres equips, federacions, la Generalitat, l’Ajuntament

    de Barcelona, un grup concret de comunicació, l’anterior junta directiva, etc. Tots són entorn,

    tots aquells que d’una manera o una altra afecten amb més o menys intensitat el dia a dia del

    club, o simplement contribueixen a construir-lo. Són periodistes, són escriptors, són

    tertulians, són polítics, excandidats, exprecandidats, antics jugadors ara comentaristes,

    futuribles precandidats, són directors de diaris, són redactors en cap, són analistes amb més o

    menys formació esportiva o analítica, són reconeguts per la professió periodística o simplement

    són individus que s’han creat un personatge per poder ser entorn del Barça.


  




  

    L’entorn, també en altres clubs


  




  

    Però l’entorn del Barça existeix també en altres entitats. El

    Barça és exclusiu, sí, però no ho són les seves manifestacions, les seves sensacions, la seva

    dimensió com a gran club i com a entitat generadora de debat i de sentiments. La textura del

    Barça és única, però n’hi ha d’altres que es perceben també com a úniques. Hi ha entorns a tot

    arreu i desenvolupen les mateixes funcions que en l’entitat barcelonista. I també persegueixen

    els mateixos objectius. Per tant, quan algú es refereix al Barça com un club singular i fa

    èmfasi que tot allò que l’envolta no té parangó en altres llocs, el que està practicant és un

    exercici de simplicitat i desconeixement absolut. Els aficionats que s’escandalitzen perquè el

    Barça té un entorn agressiu, depredador i gens recomanable per a la salut de l’entitat,

    dissortadament, no entenen que allò que passa en el Barça succeeix en altres indrets amb més o

    menys intensitat. Per tant, la immensa majoria d’entorns que tenen els clubs són possiblement

    idèntics al del Barça.




    En realitat, sí que es poden trobar algunes diferències en

    l’observació del Barça i altres clubs, des de la perspectiva culer. Principalment dues: la

    primera és que per a la majoria dels barcelonistes, els altres entorns no existeixen, de la

    mateixa manera que per a molts barcelonistes no hi ha vida més enllà del Camp Nou, perquè molts

    dels seus aficionats pensen que les altres entitats no tenen problemes, que són solvents, que

    no tenen periodistes que burxen cada dia en les interioritats dels clubs que segueixen. I la

    segona característica, el nombre de mitjans de comunicació que diàriament tenen el Barça com el

    principal proveïdor d’informació esportiva.




    Hi ha un grapat de barcelonistes, especialment els que es

    troben ancorats en la crítica, que pensa que la resta d’entitats sempre guanyen i que quan

    perden els seus aficionats no cauen en depressions ni creuen que personatges aliens a l’entitat

    vulguin fer fora les directives triades democràticament (això cada cop menys, perquè la majoria

    de clubs són societats anònimes esportives) per instal·lar-hi els nouvinguts. Quan el seguidor

    del Barça observa impassible però alhora indignat com el Milan es proclama guanyador de la

    Lliga de Campions, per setena vegada, davant el Liverpool (2-1) a Atenes al maig del 2007 i

    compta que en els darrers cinc anys ha guanyat dos títols i ha jugat una tercera final, i es

    recorda del gran centre que és Milanello, pensa que això és qualitat d’entitat, que el Milan és

    el club en què el Barça s’hauria de fixar. Molts seguidors barcelonistes desenvolupen una

    peculiaritat en la seva personalitat, en relació amb el seu club, que els fa estar constantment

    revisant la història de la seva entitat, censurar-la i, en definitiva, menysprear-la en

    comparació amb el vencedor de torn. Ho han fet recentment amb el Milan i resulta que aquesta

    mateixa comparació la van fer el 2005 quan el Liverpool va derrotar, precisament, el Milan, en

    la final d’Istanbul. Ara bé, sense negar-li al Milan el seu potencial ni els seus èxits tant a

    Itàlia com a Europa, el club que la temporada 2006-07 va dirigir per cinquè any Carlo Ancelotti

    va aconseguir la victòria davant el Liverpool amb jugadors que passaven àmpliament els trenta

    anys. Els milanistes que van jugar aquell partit passada la trentena d’anys van ser: Dida (33),

    Nesta (31), Maldini (39), Jankulovski (30), Seedorf (31), Favalli (35), Ambrosini (30) i

    Inzaghi (34). La pregunta, llavors, és: hauria pogut suportar les envestides de la crítica el

    Barça amb una plantilla tan veterana davant la idea consensuada que els equips han de tendir a

    rejovenir-se? A més, el Milan va iniciar la temporada al Calcio amb una sanció de vuit punts

    pel cas Moggi, un fet gravíssim que va conduir el Juventus a perdre la categoria i el títol de

    Lliga obtingut fraudulentament.




    Per escàndol Moggi es coneix la trama articulada per Luciano

    Moggi, executiu del Juventus, per obtenir favor arbitrals. La investigació centrada en les

    temporades 2004-05 i 2005-06 va determinar que no solament el Juventus s’havia beneficiat d’un

    tracte de favor, sinó que altres clubs com el Milan, el Lazio i el Fiorentina també n’havien

    tret partit. La justícia va provar que els sorteigs arbitrals eren un tripijoc controlat per

    Moggi i que en les converses detectades per la policia la conspiració de l’engany era

    majúscula. La primera decisió va ser retirar al Juventus els dos darrers títols de Lliga i

    concedir el darrer (temporada 2005-06) a l’Inter de Milà. Malgrat que la primera petició de

    càstig era enviar el Juventus a tercera divisió, l’equip de Torí va iniciar el campionat a la

    segona divisió de la lliga italiana (sèrie B). El Milan va mantenir la categoria, però va

    començar el torneig amb vuit punts menys; el Lazio, amb onze, i el Fiorentina, amb dinou.




    El Milan té Milanello, però l’estadi on juga, el Giuseppe

    Meazza, és propietat de l’ajuntament i l’ha de compartir amb l’Inter; així, doncs, té unes

    despeses mínimes per un recinte on caben 85.700 espectadors. El gran Milan que va agafar

    Berlusconi a finals dels vuitanta va ser suspès per un any sense poder jugar la Lliga de

    Campions per haver abandonat el camp del Marsella en la tornada dels quarts de final de la

    Lliga de Campions la temporada 1990-91. Però encara més va doldre als aficionats del Milan quan

    el 1980 van veure com el seu president i dotze jugadors ingressaven a la presó per l’escàndol

    del tottonero (apostes) i el club va baixar a segona

    divisió, junt amb el Lazio, una sanció que es va estendre al gran Paolo Rossi, que va ser

    desqualificat durant dos anys.




    D’altra banda, el Liverpool, guanyador de la Lliga de Campions

    de fa tres temporades i finalista en l’edició del 2007, i que tants elogis desperta pels

    càntics dels seus seguidors en un dels gols (The Koop) de l’estadi d’Anfield entre gran part de

    la massa culer, no guanya la Premier League des de l’any 1990-91, malgrat ser encara l’entitat

    que més títols en té, amb 18, xifra a la qual ha arribat el Manchester United després del títol

    de la temporada 2008-09. Per tant, el trànsit de catorze anys sense guanyar una Lliga que va

    haver de patir el Barça fins que va arribar Johan Cruyff com a jugador, el superen els

    reds amb 19 anys sense veure la Lliga per Anfield. El

    Liverpool, com qualsevol bé moble o immoble, va ser adquirit al febrer del 2007 per dos

    multimilionaris nord-americans, George Gillett (propietari de l’equip de Montreal Canadiens de

    la lliga americana d’hoquei gel) i Tom Hicks (propietari del Dallas Stars de la lliga d’hoquei

    gel i dels Texas Rangers de la lliga de beisbol dels Estats Units). Així, el Liverpool passava

    a ampliar la llarga llista d’entitats angleses que, un cop constituïdes fa anys com a societats

    anònimes esportives i després de cotitzar unes quantes en borsa, van canviar de mans per tenir

    majoritàriament capital estranger. Els altres clubs anglesos fins a finals del 2008 eren

